Marina (općina)

Marina je naselje i lučica na unutrašnjem dijelu Marinskog zaljeva, središte istoimene općine, 12 km zapadno od Trogira. Naselje ima 1089 stanovnika. Zemljopis Obale zaljeva Marina razvedene su brojnim manjim uvalama s pješčanim i šljunčanim plažama. Na magistralnoj je prometnici (M2, E65). Unutar lučice manje jahte zaštićene su od svih vjetrova; veće jahte mogu sidriti na kraju zaljeva, l jugoistočno od kapele i južno od brda Plokata. Općinska naselja U sastavu općine je 15 naselja (stanje 2006.), to su: Blizna Donja, Blizna Gornja, Dograde, Gustirna, Marina, Mitlo, Najevi, Poljica, Pozorac, Rastovac, Sevid, Svinca, Vinišće, Vinovac i Vrsine. Rivijeru Marina čine i Vinišće, Poljica i Sevid. Stanovništvo Popis 2011. Prema popisu stanovništva iz 2011. godine, Općina Marina ima 4595 stanovnika. Većina stanovništva su Hrvati s 97,61 %, a po vjerskom opredijeljenju većinu od 95,56 % čine pripadnici katoličke vjere. Uprava Povijest Na području današnje Marine u starom su vijeku živjeli ilirsko pleme Bulini, stari Grci, zatim Hilini (grčki kolonizatori koji su se asimilirali s Bulinima), potom Rimljani, a početkom 7. stoljeća Hrvati dolaze u ovaj kraj. Pod imenom Bosiljina spominje se 1070. godine kao dio trogirske komune. Bila je sjedištem Drida, starohrvatske župe. Naselje je planirano u 16. st. God. 1495. – 1500. Trogirski su biskupi (Franjo Maracel) na otočiću u zaljevu podignuli 1495. četverokutnu kulu (kaštil, biskupska kula) s konzolno istaknutim kruništem i Citadelu (kanal između kopna i kule zasut je u početku XX. st.), a radi obrane tog prostora (ljetnikovac trogirskog biskupa) od osmanskih osvajača. Uz kaštil biskup je dao podignuti crkvu sv. Marine, po kojoj je kraj poslije dobio i ime. Oko Citadele naknadno je izgrađen bedem. U tom su se međuprostoru naselili okolni stanovnici koji su svoje novo naselje prozvali Marina, a ime se proširilo na cijeli teritorij Bosiljine, pa su supostojala dva imena, službeno Bosiljina i u puku Marina. Ime Bosiljine ne rabi se od Prvog svjetskog rata. Godine 1657. kod Marine se vodila bitka s Turcima. Biskupska je kula popravljena za Kandijskoga rata 1657. i 1717.; rekonstruirana 1971./1972. Nakon ukidanja Trogirske biskupije, veći dio prostora općine pripada Šibenskoj biskupiji. Marinska bratovština Svetoga Sakramenta odigrala je bitnu ulogu u doba hrvatskog preporoda. Organizirano je čuvala hrvatski jezik, običaje, narodni folklor, nošnju i ino narodno kulturno blago. Gospodarstvo Marina Agana – u Marini ima 140 vezova u moru i 100 mjesta na kopnu. Poznate osobe Andrija Matijaš Pauk – heroj Domovinskog rata, zapovjednik tenkista 4. gardijske brigade. Spomenici i znamenitosti Crkva sv. Ivana je gotičko-renesansnih oblika, a u polju nedaleko od sela je gotička crkvica sv. Luke s grbom obitelji Sobota. Tri kilometra od mjesta Marina nalazi se spilja s kapelicom sv. Josipa, iznad Marine na brdu Drid nalazi se crkvica Gospe Snježne gdje je po legendi pao snijeg 5. kolovoza. U Marini se nalazi još crkva sv. Jakova, sv. Ivana te na ulazu u mjesto sv. Marina. Na pozorcu je crkva Gospe od Anđela, u Poljicima crkvica sv. Luke, na Vrsinama crkva sv. Josipa, u Svincima crkva sv. Jure, u Viniscu crkva Srca Isusovog, u Dogradama kapelica sv. Ante, u Bliznoj Crkva sv. Mihovila. Isto tako treba napomenuti da se na vrhu brda Bilo iznad Marine nalaze ostatci bunkera i skloništa iz Drugoga svjetskog rata, koje je koristila njemačka vojska. Špilja sv. Jakova (Grota sv. Jakova), naseljena u pretpovijesno doba, poslije svetište. Crkva Gospe od Sniga na Dridu Obrazovanje Osmogodišnja osnovna škola koja je dobila ime po poznatom kiparu Ivan Duknoviću, rodom iz Vinišća. Škola je suvremeno opremljena, a rekonstrukcija škole završena je u studenom 2005 godine. Škola danas ima oko 400 učenika, uz područne četverogodišnje škole u Vrsinama, Gustirni i Vinišću te osmogodišnja škola u Bliznoj. Kultura Klapa Drid Klapa Srebrena Marina KUU Andrija Matijaš – PAUK Šport Športaši i rekreativci mogu se posvetiti jedrenju, ronjenju, ribarenju, iznajmiti brodicu ili jahtu. Izvori Vanjske poveznice službeno mrežno mjesto